Broj: 711-I-203-P-100-21/23-03-23

Zagreb, 17. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka, Tatijane Vučetić, Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa** **dužnosnika Andreja Plenkovića, predsjednika Vlade Republike Hrvatske, i dužnosnika Gordana Jandrokovića, predsjednika Hrvatskoga sabora**, na 200. sjednici, održanoj 17. siječnja 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, i dužnosnika Gordana Jandrokovića, predsjednika Hrvatskoga sabora, neće se pokrenuti s obzirom na to da iz navoda podnesenih prijava, u kojima na traženje Povjerenstva nisu konkretizirane radnje kojima bi navedeni dužnosnici počinili povrede odredbi ZSSI-a, ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 28. travnja 2021. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1599-P-100/21-01-2 te je povodom iste otvoren predmet pod brojem P-100/21. U navedenoj prijavi u bitnom se navodi da su zastupnici oporbe u Hrvatskom saboru sustavno zastrašivani ponašanjem dužnosnika Andreja Plenkovića, predsjednika Vlade Republike Hrvatske, koji ih napada prilikom postavljanja pitanja na sjednici Hrvatskoga sabora, te da isto povremeno čini i Gordan Jandroković, predsjednik Hrvatskoga sabora.

Povjerenstvo je nastavno na zaprimljenu prijavu dopisom broj: 711-I-978-P-100/21-02-11 od 9. lipnja 2021. od podnositelja zatražilo da u svrhu postupanja po zaprimljenoj prijavi u roku od 15 dana dopuni i specificira prijavu na način da navede kojim radnjama su prijavljeni dužnosnici počinili povrede odredbi ZSSI-a.

Povjerenstvo je nadalje 14. prosinca 2021. zaprimilo neanonimnu prijavu istoga podnositelja koja je u knjizi ulazne pošte Povjerenstva zaprimljena pod poslovnim brojem: 711-U-5867-P-327/21-01-5 te je povodom iste otvoren predmet pod brojem P-327/21. U navedenoj prijavi u bitnom se navodi da dužnosnik Andrej Plenković, predsjednik Vlade Republike Hrvatske, u uvjetima pandemije i epidemije bolesti COVID-19 izbjegava i formalno proglasiti izvanredno stanje te donijeti odluku da se zastaje s provođenjem ovršnih postupaka na novčanim računima građana.

Zaključkom broj: 711-I-60-P-327-21/23-03-21 od 10. siječnja 2023. Povjerenstvo je temeljem članka 44. stavka 1. Zakona o općem upravnom postupku („Narodne novine“, broj 47/09. i 110/21.), kojim je propisano da se dvije upravne stvari ili više njih zaključkom mogu spojiti u jedan postupak, ako se prava ili obveze stranaka temelje na istoj pravnoj osnovi i na istom ili sličnom činjeničnom stanju, a javnopravno tijelo koje vodi postupak stvarno je i mjesno nadležno za vođenje svih tih postupaka, spojilo predmete broj: P-327/21 i P-100/21 te je utvrdilo da će se povodom istih voditi jedan postupak pod brojem P-100/21.

Povjerenstvo je povodom navedene prijave dopisom broj: 711-I-2072-P-327-21/22-02-21 od 17. listopada 2022. od podnositelja zatražilo da konkretizira prijavu, odnosno da se očituje ima li konkretna saznanja o određenoj situaciji ili određenom načinu na koji se Andrej Plenković, predsjednik Vlade Republike Hrvatske, nalazi u situaciji sukoba interesa s obzirom na to da podnesena prijava sadrži nepotpune navode na temelju kojih Povjerenstvo ne može razmotriti i utvrditi vjerodostojnost i osnovanost prijave, odnosno nije razvidno na koja se točno saznanja o sukobu interesa ukazuje u prijavi slijedom čega se ista ne može valjano i u cijelosti ispitati.

Na traženja Povjerenstva iz dopisa od 9. lipnja 2021. i 17. listopada 2022. podnositelj nije dostavio dopunjene i specificirane prijave.

Člankom 60. Zakona o sprječavanju sukoba interesa („Narodne novine“, broj 143/21.) propisano je da će se postupci započeti prije stupanja na snagu toga Zakona dovršiti se prema odredbama ZSSI-a, slijedom čega se postupci u predmetima broj: P-327/21 i P-100/21 imaju dovršiti prema odredbama ZSSI-a.

Člankom 3. stavkom 1. točkom 2. ZSSI-a propisano je da su predsjednik i potpredsjednici Hrvatskoga sabora dužnosnici u smislu toga Zakona, a točkom 4. iste odredbe ZSSI-a je propisano da su predsjednik i članovi Vlade Republike Hrvatske dužnosnici u smislu ZSSI-a. Sukladno navedenom, Gordan Jandroković, predsjednik Hrvatskoga sabora, i Andrej Plenković, predsjednik Vlade Republike Hrvatske, povodom obnašanja navedenih dužnosti obvezni su postupati u skladu s odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Nastavno na sve navedeno, Povjerenstvo je utvrdilo da u konkretnom slučaju nisu ispunjene pretpostavke za pokretanje postupka protiv dužnosnika Andreja Plenkovića, predsjednika Vlade Republike Hrvatske, i dužnosnika Gordana Jandrokovića, predsjednika Hrvatskoga sabora, s obzirom na to da iz navoda podnesenih prijava, u kojima na traženje Povjerenstva nisu konkretizirane radnje kojima bi navedeni dužnosnici počinili povrede odredbi ZSSI-a, ne proizlazi da bi postupanjem dužnosnika došlo do moguće povrede odredbi ZSSI-a.

Slijedom navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Andrej Plenković, osobnom dostavom
2. Dužnosnik Gordan Jandroković, osobnom dostavom
3. Podnositelju prijave, na adresu iz prijave
4. Objava na internetskoj stranici Povjerenstva
5. Pismohrana